Președintele ucrainean Volodimir Zelenski a semnat joi două decrete referitoare la Zalujnîi: unul privind trecerea în rezervă a fostului comandant șef al forțelor armate ale Kievului – „din motive de sănătate, cu dreptul de a purta uniforma militară” – și altul privind numirea acestuia în postul de ambasador în Marea Britanie, un aliat-cheie al Ucrainei.
Valeri Zalujnîi, în vârstă de 50 de ani, a fost numit comandant-şef al armatei ucrainene în iulie 2021 şi a condus rezistenţa în faţa invaziei ruse până în februarie 2024, motiv pentru care este foarte popular în Ucraina. El a fost înlocuit cu generalul Oleksandr Sîrskîi, fostul comandant al forțelor terestre ale armatei ucrainene.
Înainte de demiterea lui Zalujnîi, presa ucraineană și cea internațională au speculat asupra unor divergențe între general și președintele Zelenski, cei doi având viziuni diferite despre strategia de urmat în urma contraofensivei din vara anului trecut, care nu s-a ridicat la nivelul așteptărilor.
Într-un interviu acordat în noiembrie anul trecut revistei The Economist, Zalujnîi a apreciat că Ucraina și Rusia au ajuns într-un război de uzură, iar Ucraina are nevoie de arme superioare tehnologic celor rusești pentru a depăși impasul. Zelenski nu a fost de acord cu evaluarea generalului.
Sâmbăta trecută, generalul Zalujnîi a publicat un mesaj misterios după mai bine de două luni de tăcere. El a postat o fotografie care arată o palmă – probabil a lui – ce ține tubul zdrobit al unui cartuș. Fotografia este însoțită de o explicație: „25 de metri. Glock 17. Încă mai este praf de pușcă în recipient”.
Potrivit dialog.ua, generalul Valeri Zalujnîi dă de înțeles că se află într-o formă bună, chiar dacă este nevoit să renunțe la uniforma militară pentru costumul de diplomat.